Иорэдхэр дунаим щэжъынчых — Адыгэ макъ\nИорэдхэр дунаим щэжъынчых\nРедактор 25.11.2019 25.11.2019 КУЛЬТУРЭР, КЪЭБАРЫКlЭХЭР\nЗэлъашIэрэ ком­по­зи­торэу Тхьа­бы­сы­мэ Умарэ къы­зы­хъугъэр илъэси 100 зэрэхъугъэм фэ­гъэхьыгъэ пчы­хьэзэхахьэр Адыгэ Республикэм и Къэ­­ра­лыгъо филармоние игъэкIотыгъэу щы­кIуагъ.\nПравительствэм, Парламентым якъулыкъушIэхэр, искусствэр зышIогъэшIэгъонхэр, Тхьабысымэ Умарэ иIофшIагъэ зыгъэлъапIэхэрэр зэхахьэм щызэIукIагъэх.\nАдыгэ Республикэм культурэмкIэ иминистрэу Аулъэ Юрэ рес­публикэм и ЛIышъхьэу КъумпIыл Мурат ыцIэкIэ пчыхьэзэхахьэм хэлажьэхэрэм къафэгушIуагъ. Министрэм зэрэхигъэунэфыкIыгъэу, 2014 — 2020-рэ илъэсхэм ателъытагъэу культурэм хэхъоныгъэ фэшIыгъэнымкIэ Адыгэ Республикэм икъэралыгъо программэ хэхьэрэ Iофтхьабзэм къыпкъырыкIыхэзэ композиторым июбилей фэгъэхьыгъэ пчы­хьэзэхахьэр зэхащагъ.\nКавказ, адыгэхэр зыщыпсэу­хэрэ шъолъырхэм, IэкIыб къэ­ралыгъохэм У. Тхьабысымэм имузыкэ зэращыжъынчырэм Ю. Аулъэм мэхьэнэ ин ритыгъ.\nКощхьэблэ районым иадминистрацие ипащэу Хьамырзэ Заур изэфэхьысыжьхэм къащыхигъэщыгъ Тхьабысымэ Умарэ ищы­Iэныгъэ ехьылIэгъэ зэхахьэхэр Адыгэ Республикэм зэрэщыкIуагъэхэр.\nУ. Тхьабысымэм ищыIэныгъэ къызэрыкIоу щытыгъэп.\nМэкъумэщышIэ унагъоу Фэдз щыпсэурэм къихъухьагъ. Искусствэм пыщагъэу щытыгъ. ­Хэгъэгу зэошхор къызежьэм Iашэр ыIыгъэу пыйхэм апэуцужьыгъ, ихэгъэгу къыухъумэзэ лIыгъэу зэри­хьагъэм фэшI орденхэр, медальхэр къыфагъэшъошагъэх. Заом илъэхъани пщынэр зыдиIыгъыгъ.\nИлъэныкъо гупсэ къызегъэзэ­жьым У. Тхьабысымэм культурэм Iоф щишIагъ. Сыд фэдэ IэнатIэ Iутыгъэми, орэд ыусыныр ипшъэ­рылъ шъхьаIэу ылъытэщтыгъ.\nЗэлъашIэрэ тхакIоу Жэнэ Къы­рымызэрэ Тхьабысымэ Умарэрэ зэгъусэхэу зэдаусыгъэхэ орэдхэр тарихъым хэхьагъэх. «Синанэр» гум, псэм яорэд хъугъэу тимы­лъэпкъэгъухэми дунаим къыщаIо. Адыгэ Республикэм икъэралыгъо гъэпсыкIэ игъэпытэн У. Тхьабысымэм иIахьышIу хишIыхьагъ. Ти­тхэкIо цIэрыIоу МэщбэшIэ Исхьакъ игущыIэхэм атехыгъэу Адыгэ Республикэм и Гимн У. Тхьабысымэм зэриусыгъэр Хьамырзэ Заур къыIуагъ.\nРеспубликэм и Къэралыгъо филармоние и Къэралыгъо симфоническэ оркестрэ, художест­веннэ пащэр Аркадий Хуснияров, У. Тхьабысымэм ыусыгъэ произведениехэр къыригъэIуагъэх, СтIашъу Мэдинэ оркестрэм игъусэу кларнетымкIэ орэдышъор ыгъэжъынчыгъ.\nУ. Тхьабысымэм адыгабзэкIи, урысыбзэкIи ыусыгъэхэ орэдхэр зэхахьэм щызэхэтхыгъэх. Адыгэ Республикэм искусствэхэмкIэ иколледжэу У. Тхьабысымэм ыцIэ зыхьырэм щеджэхэрэ пшъашъэ­хэр сэе плъыжь дахэкIэ фэпа­гъэхэу лъэпкъ орэдыр къаIуагъ.\nДунаим щыцIэрыIо ансамблэу «Налмэсым» фиусыгъэ орэдыр жъы хъущтэп, тиартистхэр ащ къыдэшъох, лъэпкъ искусствэм ибаиныгъэ къагъэлъагъо. Жэнэ Къырымызэрэ У. Тхьабысымэмрэ яорэд цIэрыIоу «Синанэр» филармонием икIэлэцIыкIу ансамблэу «Шпаргалкэм» гур зыфищэу къыIуагъ. Сэе фыжьхэм нэр пIэпахы, пшъэшъэжъыехэр орэды­шъом дэуджых. Художественнэ пащэу Марина Фатеевам къызэ­рэтиIуагъэу, ансамблэм адыгэхэр, урысхэр, нэмыкI лъэпкъхэр хэтых. «Синанэр» адыгабзэкIэ да­хэу къызэраIуагъэм тигъэгу­шхуагъ.\nАдыгэ Республикэм, Къэбэр­тэе-Бэлъкъарым, Къэрэщэе-Щэрджэсым язаслуженнэ артистэу Быщтэкъо Азэмат хэпшIыкIэу концертыр къыгъэбаигъ. Адыгэ хэкоу игупсэм фэгъэхьыгъэ орэдыр къызыхедзэм, залым чIэсхэри дежъыугъэх. А. Быщтэ­къор лIэужхэр зэзыпхырэ артистэу зэрэщытыр зэхахьэм икIэ­рыкIэу щытлъэгъугъ. «Шпаргалкэм» хэт пшъэшъэжъыемэ ягъусэу тикIэсэ орэдэу «Синанэр» къыIуагъ. Залым чIэсхэм Азэмат къахахьи, орэдым ыта­мэхэр нахь лъагэу зэриIэтыгъэми уасэ фэтэшIы.\nФэдз щапIугъэ Мамхыгъэ (Жьэ­къ­щэкъул) Маринэ У. Тхьабысымэм иорэдэу «СишIулъэгъур» мэкъэ дахэкIэ къыIуагъ. Артисткэм ар иорэдэу зэрэщытыр зэхахьэм къыщылъэгъуагъ. Эстрадэ купэу «Ошъутенэм», кIэлэцIыкIу ансамблэу «Майкопчанкэм», нэ­мыкIхэм концертыр къагъэ­дэхагъ.\nКъэбэртэе-Бэлъкъарым иорэдыIо ансамблэу «Бзэрабзэм» Тхьабысымэ Умарэ ипроизве­дениехэр ыгъэбзэрэбзагъэх. Художественнэ пащэу, Адыгэ Республикэм изаслуженнэ артистэу Лосан Тимур зэхахьэм къыщиIуагъ У. Тхьабысымэм итворчествэ ехьылIэгъэ зэха­хьэхэр Къэбэртэе-Бэлъкъарым зэрэщызэхащагъэхэр. «Бзэра­бзэр» Iофтхьабзэм кIэщакIо фэ­хъугъ. Къош республикэм иан­самблэ филармонием орэдхэр дахэу къыщиIуагъэх, искусствэр зышIогъэшIэгъонхэр бэрэ Iэгу афытеуагъэх.\nПчыхьэзэхахьэр зезыщагъэхэ ТIэшъу Светланэрэ Сихъу Станиславрэ композиторым, лъэпкъ искусствэм яхьылIэгъэ къэбархэр IупкIэу къаIотагъэх, У. Тхьабысымэм ыпхъоу Фатимэ пчэгум къихьи, концертым изэхэщакIохэм, артистхэм, зэкIэ хэлэжьагъэхэм «Тхьашъуегъэпсэу» къариIожьыгъ.\nУрысыем IофшIэнымкIэ и ЛIыхъужъэу, тхэкIо цIэрыIоу Мэщ­бэшIэ Исхьакъ лъэпкъхэр зэ­фэзыщэгъэ пчыхьэзэхахьэм мэхьэнэ ин ритыгъ. СурэтышI-модельерэу СтIашъу Юрэ, артистэу Пэрэныкъо Чатибэ ягъусэх Iоф­шIэным иветеранхэу Шъхьа­плъэкъо Къэсэй, Дыхъу Юрэ, Гъыщ Азмэт, Бэрэтэрэ Хьисэ, ГъукIэлI Рэмэзанэ, нэмыкIхэри. Искусствэм иIофышIэу Андзэ­рэкъо Марзет къызэрэтиIуагъэу, ащ фэдэ концертхэр тищыкIагъэх, искусствэм цIыфыр зэрипIурэр Iофтхьабзэм къыщэлъагъо.\nСурэтхэр пчыхьэзэхахьэм къы­щытетхыгъэх.\nПредыдущая Çerkesçe Öğretmeni\nСледущая ГъогуонитIу кIэхэу къызэIуахыщт